Source: https://www.informiran.si/portal.aspx?showmenu=1&content=izvrsba-izterjava-nasveti&showrightframe=1
Timestamp: 2019-10-18 23:37:39+00:00
Document Index: 3317214

Matched Legal Cases: ['Sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

Informiran.si - Izvršba
Nekaj koristnih nasvetov za upnike, ki želijo v izvršbi izterjati svojega dolžnika
Čeprav je postopek izvršbe v preteklih letih doživel precej sprememb, predvsem v smeri hitrejše in enostavnejše izterjave, pa se večina upnikov kljub temu pogosto znajde v situaciji, ko izvršba preprosto ni mogoča.
V kolikor upnik naleti na težave pri izterjavi je pomembno predvsem, da ostane aktiven in išče nove možnosti ter sodišču redno predlaga nove možnosti izterjave nad dolžnikom.
V naslednjem članku bomo tako preverili, kako pridobiti podatke o dolžniku, kako pridobiti seznam dolžnikovega premoženja, ter pregledali nekaj koristnih napotkov glede izvršbe na dolžnikove prejemke, premičnine in nepremičnine.
Tako bomo pregledali nekatere možnosti izvršbe, ki bi jih moral poznati vsak upnik.
Včasih se postopek izvršbe ustavi, še preden se prične, zgolj, ker upnik nima podatkov o dolžniku, kot denimo podatek o dolžnikovi EMŠO ali davčni številki. Te podatke je možno pridobiti, v kolikor upnik izkaže pravni interes. Pravni interes izkaže s sklepom sodišča (denimo o dopolnitvi), ki ga priloži vlogi na organ, ki vodi evidenco podatkov, ki jih upnik želi pridobiti.
e-obrazci: Upnikove poizvedbe
Medtem, ko je možno (vsaj v omejenem obsegu) podatke o dolžnikovih nepremičninah pridobiti iz javnih portalov, kot sta Prostor in e-Sodstvo (elektronska zemljiška knjiga), pa ne obstaja splošna evidenca, kjer bi lahko upnik pridobil podatke o vsem dolžnikovem premoženju.
Sodišče lahko v postopku izvršbe po uradni dolžnosti pridobi podatke o premoženju in podatkih dolžnika, ki se nahajajo v javnih evidencah.
Kljub temu pa je smotrno od upnika, da sodišču predlaga, naj dolžnika pozove na izstavitev seznama vsega njegovega premoženja.
V kolikor upnik pozna, s kašnim premoženjem dolžnik razpolaga, lahko sprejema bolj učinkovite odločitve glede nadalnega postopka izvršbe.
Dolžnik je tako dolžan predložiti podatke o premičnem in nepremičnem premoženju, o transakcijskih računih in stanju na teh računih, ostalih denarnih in drugih depozitih, podatke o skupnem mesečnem znesku plače, pokojnine ali drugih rednih prejemkov ter o njihovih izplačevalcih, podatke o terjatvah, o življenjskih in premoženjskih zavarovanjih, o premoženju, ki ga ima v tujini, itd.
Upnik lahko ločeno tekom izvršilnega postopka od sodišča zahteva, da mu predloži informativni seznam dolžnikovega premoženja, ki vsebuje podatke o dolžnikovem premoženju iz sodišču elektronsko dosegljivih evidenc.
Izvršba na dolžnikovo plačo, pokojnino, premičnine, nepremičnine, itd.
Čeprav izvršba na dolžnikovo plačo in izvršba na dolžnikova sredstva na njegov račun na banki, v večini primerov prineseta isti rezultat, pa to ni vedno tako.
V kolikor ima dolžnik več upnikov in več izvršb, se bodo le-te opravile (v večini primerov) v vrstnem redu, kot je bile začete. To pomeni, da je upnik, katerega izvršba je prva pravnomočna, prvi poplačan, drugi upnik je poplačan za njim itd.
V kolikor je upnik z izvršbo pri rubežu dolžnikovih sredstev na banki na koncu čakalne vrste, je smiselno, da izvršbo razširi na dolžnikovo plačo (v kolikor je zaposlen) ali na dolžnikovo pokojnino (v kolikor je upokojenec).
e-obrazec: Predlog za razširitev izvršbe z novim izvršilnim sredstvom - na plačo ali pokojnino dolžnika
Rubež se bo tako opravil na dolžnikove prejemke (plačo ali pokojnino), s strani dolžnikovega delodajalca, še preden rubež opravi banka dolžnika, torej je upnik tako poplačan pred upniki, ki imajo izvršbo zgolj na dolžnikova sredstva na bančnem računu.
V kolikor dolžnik nima rublivih prejemkov, ima pa ostalo premoženje, je vsekakor smiselno vložiti izvršbo tudi na ostalo premoženje, kot so dolžnikove premičnine in dolžnikove nepremičnine.
e-obrazec: Predlog za izvršbo z novim izvršilnim sredstvom - na premičnine ali/in nepremičnine
Predlog za razširitev izvršbe z novim izvršilnim sredstvom - na plačo ali pokojnino dolžnika
Izvršba na dolžnikove premičnine
V rubež premičnin spada dolžnikovo premično premoženje, pri čemer pa je določeno premoženje izvzeto.
Predmet izvršbe tako niso:
Izvršba na dolžnikove nepremičnine
Pri izvršbi na nepremičnine je pomembno vedeti, da ima dolžnik možnost v osmih dneh od vročitve sklepa o izvršbi predlaga, naj sodišče dovoli drugo sredstvo izvršbe, torej izvršbo drugega premoženja, ali naj opravi izvršbo na drugi nepremičnini.
Po izdaji sklepa o ugotovitvi vrednosti nepremičnine izda sodišče odredbo o prodaji nepremičnine in določi način in pogoje za prodajo ter čas in kraj prodaje. Če želi, lahko upnik na lastne stroške objavi odredbo o prodaji nepremičnine v sredstvih javnega obveščanja, torej v javnih oglasih.
Na prvem prodajnem naroku nepremičnina ne sme biti prodana za manj kot 70% ugotovljene vrednosti. Na drugi dražbi, se cena lahko spusti do 50% ocenjene vrednosti.
Z izjavo, ki jo dajo na zapisnik pri sodišču, pred katerim teče izvršilni postopek, ali pri kakšnem drugem sodišču, se stranki in zastavni upniki oziroma upniki zemljiškega dolga lahko sporazumejo, da sme biti nepremičnina prodana na dražbi tudi za ceno, nižjo od 70% ugotovljene vrednosti, oziroma nižjo od polovice ugotovljene vrednosti.
Prodaja nepremičnine kot celote
Pogosto je dolžnik solastnik nepremičnine. V tem primeru se v postopku izvršbe na dražbi prodaja le njegov solastniški del.
Na žalost pa je običajno prodaja le solastniškega dela nepremičnine malo verjetna. Težko se namreč najde kupec, ki bi želel kupiti le del nepremičnine, sploh v kolikor nepremičnine ni mogoče fizično razdeliti (denimo stanovanja v večstanovanjski stavbi).
Iz tega razloga lahko upnik v postopku izvršbe predlaga, da se nepremičnina proda kot celota. Torej da k prodaji nepremičnine pristopijo tudi ostali solastniki.
e-obrazec: Predlog upnika, da sodišče seznani vse solastnike nepremičnine o nameravani prodaji nepremičnine v izvršbi in da ti lahko podajo soglasje
Solastnik poda soglasje na zapisnik ali v obliki pisnega soglasja, na katerem je njegov podpis notarsko overjen.
e-obrazec: Soglasje solastnika k prodaji nepremičnine v izvršbi kot celote
Seveda obstaja možnost, da soglasja solastniki ne podajo, vendar pa je veliko primerih, ko ti solastniki nepremičnine ne uporabljajo in jim je le v "breme" to zelo koristna možnost.
Tako za solastnika, ki proda nepremičnino, ki je ne uporablja, kot tudi za upnika, ki si tako znatno poveča možnosti, da bo nepremičnina prodana in da bo njegov dolg poplačan.
Predlog upnika, da sodišče seznani vse solastnike nepremičnine o nameravani prodaji nepremičnine v izvršbi in da ti lahko podajo soglasje
V kolikor je smiselno, sklenite sporazum o obročnem odplačilu
V kolikor ocenite, da je možno z dolžnikom skleniti dogovor o obročnem odplačilu in da boste tako hitreje prišli do poplačila dolga, lahko sklenete dogovor in odložite izvršbo.
V tem primeru z dolžnikom sklenete dogovor o obročnem odplačilu dolga.
Na podlagi tega sporazuma lahko izvršbo odložite za obdobje največ enega leta.
V kolikor se dolžnik dogovora o obročnem odplačilu dolga ne drži, lahko izvšbo nadaljujete.
e-obrazec: Predlog upnika za nadaljevanje izvršbe
V kolikor dolžnik v to privoli, lahko pri umiku obdrži zastavno pravico na predmetu izvršbe. V tem primeru sodišče ne razveljavi zaznambe sklepa o izvršbi v zemljiški knjigi ali sodnem registru oziroma že opravljenega rubeža premičnin.
Izvršbe zaradi neplačane preživnine, imajo prednost pred ostalimi izvršbami.
V kolikor je tako dolg neplačana preživnina, je tako smotrno pričeti postopek izvršbe tudi, če je zoper dolžnika že sproženih več izvršilnih postopkov.
e-obrazec: Predlog za izvršbo - izterjava preživnine
Več o postopku izterjave preživnine lahko preberete v članku: Kako izterjati preživnino?
Izvršba se lahko prične tudi na podlagi plačilne liste
Že nekaj časa velja, da je pisni obračun delodajalca - plačilna lista, verodostojna listina. Delavec, ki mu je delodajalec plačilno listo izdal, ni pa mu plačal zneskov obračunanih na plačilni listi, lahko tako vloži izvršbo elektronsko, preko portala e-Sodstvo.
Več lahko preberete v članku: Kako izterjati neplačan račun, plačo, regres... (preko izvršbe na podlagi verodostojne listine)?
Delodajalec je plačilno listo delavcu dolžan izdati. V kolikor je ne izda, je smotrno, da delavec to od njega zahteva, saj mu lahko zelo skrajša morebiten kasnejši postopek izterjave.
Pazite na zastaralne roke
Terjatve nimajo neomejenega roka trajanja, ampak lahko zastarajo v kolikor upnik ni pazljiv in dovoli, da poteče zastaralni rok.
Zastaralni rok pretrga z vsakim drugim upnikovim dejanjem zoper dolžnika pred sodiščem ali drugim pristojnim organom, da bi se ugotovila, zavarovala ali izterjala njegova terjatev. Po pretrganju zastaralnega roka, začne zastaranje teči na novo.
Več lahko preberete v članku: Zastaranje dolga - Kdaj zastara dolg (račun, položnica,...)?
Če dolžnik objavi stečaj, terjatev prijavite
V kolikor se zoper dolžnika prične stečajni postopek (ali postopek osebnega stečaja) je potrebno terjatve (razen v primeru nekaterih terjatev v osebnem stečaju) nujno prijaviti in to v zakonsko določenem roku.
V nasprotnem primeru, vaša terjatev namreč preneha in ni nikoli poplačana.
V kolikor ste upnik v izvršilnem postopku, vas bo sodišče obvestilo o ustavitvi izvršbe. Vsekakor pa je smiselno, da objave o stečajnih postopkih spremljate tudi sami preko objav v spletnem registru AJPES-a.
Več lahko preberete v članku: Katere terjatve poznamo, kakšne so razlike med njimi in kako jih prijaviti v stečajno maso?
e-obrazci: Prijave terjatev
V osebnem stečaju dolžnika se izvršbe za izterjavo prednostnih terjatvev ne ustavijo. Niti te terjatve v tem primeru ne prenehajo, tudi če se osebni stečaj zaključi z odpustom obveznosti.
Več lahko preberete v članku: Odgovori na najbolj pogosto zastavljena vprašanja o osebnem stečaju.
Predlog upnika za nadaljevanje izvršbe
Katere terjatve poznamo, kakšne so razlike med njimi in kako jih prijaviti v stečajno maso?